ร้านไอศกรีมโฮมเมดที่มีจุดเด่นหลายอย่างมารวมตัวกันอยู่ในร้านเดียว ทั้งการใช้ผลไม้เขตร้อนมาเป็นส่วนผสมหลักๆ ในการทำไอศกรีม เช่น ลิ้นจี่ แตงโม มะม่วง กล้วย จนกลายมาเป็นที่มาของชื่อร้าน "ลิงเขตร้อน" หรือ "Tropical Monkey" นั่นเอง จุดเด่นอย่างที่สอง คือการปั่นไอศกรีมกันสดๆ ในร้านนั่นเลย ถ้าไปจังหวะดีๆ อาจจะได้เห็นเจ้าของร้านกำลังปั่นๆ ไอศกรีมผลไม้สดที่ต้องหมักเครื่องกันนานถึง 4 ชั่วโมงแน่ะถึงจะเอามาปั่นให้เป็นไอศกรีมได้ จุดเด่นอย่างที่สาม คือ ไอศกรีมร้านนี้ใส่เนื้อผลไม้แบบเนื้อๆ เน้นๆ รวมทั้งเครื่องปรุงอย่างอื่นๆ ก็ใส่จริง ไม่มีสแตนอินแต่อย่างใด กล้วยเป็นกล้วย ลิ้นจี่เป็นลิ้นจี่ ชีสเป็นชีส อร่อยแบบจัดเต็ม และจุดเด่นอย่างสุดท้าย คือ มาที่นี่ ไม่ได้มีไอศกรีมโฮมเมดอย่างเดียวเท่านั้น แต่ยังมีเมนูที่เอาขนมเบเกอรี่มาครีเอตร่วมกับไอศกรีมรสชาติต่างๆ ด้วย เช่น ไอศกรีมบานอฟฟี่พาย อร่อยสองอารมณ์ในคำเดียว เป็นร้านที่คนรักไอศกรีมโฮมเมดไม่ควรพลาดเป็นอย่างยิ่ง